Di tmetti-nneɣ, zzwaǧ neɣ kra n wassaɣ ara yilin gar urgaz d tmeṭṭut, yesɛa ccuruṭ-is, ma yexḍa-asen yettuneḥsab d leḥram, megdul rnu ur ilaq ara. Deg tukkist-a, yettban-d belli yemma-s n Fadhma Ath Mensour, terẓa yiwen n lqid gar leqyud n tmetti, imi txulef-itt, rnu texdem ayen tebɣa netta. D acu kan, timetti-nneɣ tettwali annect-a s yir tamuɣli, imi ɣur-sen d lɛib ameqqran. Qqaren-as i teqcict i d-ilulen s ubrid-a « Yelli-s n leḥram », ma d yemma-s qqaren-as « Tin yeffɣen i ubrid n Rebbi ». Deg usugnan aqbayli, tameṭṭut neɣ taqcict yessamsen i lḥerma-s, tettuɣal menbudet di tmetti-s, ttsellimen-tt. Ttwalin-tt d lɛib, d lɛer i yiman-is d twacult-is.